Malmesbury: Alle ontsnaptes weer vasArgieffoto Al die gevangenes wat Vrydag uit die Malmesbury-gevangenis in die Wes-Kaap ontsnap het, is aangekeer en weer agter tralies. Die ministerie van justisie en korrektiewe dienste het Sondagoggend in ’n verklaring bevestig dat 68 ontsnapte gevangenes binne 76 uur na die ontsnapping weer in hegtenis geneem is. Chrispin Phiri, woordvoerder van die minister van justisie en korrektiewe dienste, Ronald Lamola, het aan Maroela Media bevestig dat slegs 68 gevangenes uit die fasiliteit ontsnap het nadat die departement aanvanklik vermoed het dat 69 gevangenes uit aanhouding ontsnap het. Volgens Phiri het dit intussen geblyk dat een van die gevangenes wat aanvanklik as vermis aangemeld is, nooit die fasiliteit verlaat het nie en bloot van sel verskuif het. Ronald Lamola gedurende sy besoek aan die Malmesbury-gevangenis in die Wes-Kaap. (Foto: Verskaf) Lamola het in die verklaring alle polisiebeamptes, korrektiewe beamptes en gemeenskapslede bedank wat die naweek na die ontsnapte gevangenes help soek het. Maroela Media het vroeër berig die minister het Saterdag gedurende ’n besoek aan die gevangenis die publiek daarvan verseker dat die gevangenes gestraf sal word. Dít nadat die gevangenes Vrydagmiddag korrektiewe beamptes tydens oefening by die fasiliteit oorval, die sleutels gevat, drie beamptes in ŉ sel toegesluit en ander selle oopgesluit het voordat hulle deur die hoofingang en deur die dak ontsnap het. Nege korrektiewe beamptes het ligte beserings en kneusplekke in die voorval opgedoen. Die betrokke fasiliteit is intussen onder beheer gebring, terwyl sommige gevangenes wat moeilik beheerbaar was na maksimumsekuriteitfasiliteite in die omgewing oorgeplaas is. Die Malmesbury-gevangenis is tans onder streng afsondering geplaas om stabiliteit in die fasiliteit te verseker.